b'\n_START_ARTICLE_\nM\xc3\xb8rvig\n_START_PARAGRAPH_\nM\xc3\xb8rvig (dansk) eller M\xc3\xbcrwik (tysk) er en bydel i det nord\xc3\xb8stlige Flensborg ved Flensborg Fjord, beliggende i det nordlige Tyskland i landskabet Angel. Overordnet kan bydelen inddeles i distrikterne; St\xc3\xbctzpunkt (Marinestationen), Osb\xc3\xa6k, Vandl\xc3\xb8s, Friedheim (Fredhjem) og Solitude. Bydelens centrum er Tved Plak (Tved Plads). Omr\xc3\xa5der ud mod fjorden er Tved Mark og Farn\xc3\xa6sodde. Med til M\xc3\xb8rvig h\xc3\xb8rer ogs\xc3\xa5 omr\xc3\xa5det Klosterskov. M\xc3\xb8rvig gr\xc3\xa6nser i sydvest til Fruerlund, i syd\xc3\xb8st til Engelsby og i nord\xc3\xb8st til nabobyen Lyksborg (Mejervig)._NEWLINE_Stednavnet optr\xc3\xa6der f\xc3\xb8rste gang i 1734 og betyder m\xc3\xb8llens bugt. Endnu i 1800-tallet var M\xc3\xb8rvig en lille bebyggelse ved M\xc3\xb8rvig Bugt, der h\xc3\xb8rte til Fruerlund kommune. F\xc3\xb8rst i slutningen af 1800-tallet udviklede M\xc3\xb8rvig sig til et popul\xc3\xa6rt badested for flensborgerne. Det blev popul\xc3\xa6rt at bade i det fri og det tiltrak g\xc3\xa6ster fra Flensborg og andre steder. To hoteller blev bygget. I 1903 blev arealet ud ved fjorden opdaget af den tyske marine og marinestationen M\xc3\xb8rvig blev anlagt, som op til i dag pr\xc3\xa6ger billedet af M\xc3\xb8rvig. I 1910 blev M\xc3\xb8rvig (som del af Fruerlund) indlemmet i Flensborg. _NEWLINE_Bydelen M\xc3\xb8rvig har fra at v\xc3\xa6re en enklave for marinen efterh\xc3\xa5nden udviklet sig til at blive Flensborgs st\xc3\xb8rste bydel. M\xc3\xb8rvig har nu cirka 14.500 indbyggere og omfatter ud over det gamle M\xc3\xb8rvig ogs\xc3\xa5 dele af de indtil 1910 selvst\xc3\xa6ndige kommuner Tvedskov, Tved og Fruerlund. I 1952 fik Kraftfahrt-Bundesamt (Forbundskontoret for motork\xc3\xb8ret\xc3\xb8jer) til huse i M\xc3\xb8rvig. Foruden andre opgaver, som at give tilladelser til brug af nyudviklede biltyper / bilprodukter, er det centrale register for f\xc3\xa6rdselsovertr\xc3\xa6delser i Tyskland under departementet. I Tyskland kendt som Verkehrss\xc3\xbcnderkartei (F\xc3\xa6rdselssynderregister), hvor visse overtr\xc3\xa6dere af f\xc3\xa6rdselsloven tildeles strafpoint.'